**NATJECANJE UČENIKA/CA IZ OBRAZOVNOG PODSEKTORA**

**OSOBNE USLUGE**

DISCIPLINE - FRIZERSKA ZANIMANJA

**Natjecanje učenika/ca u disciplinama frizerskih zanimanja organizira i provodi Agencija za strukovno obrazovanje i obrazovanje odraslih, Državno povjerenstvo i Škola domaćin.**

**Sjedište i adresa Državnoga povjerenstva**

**Agencija za strukovno obrazovanje i obrazovanje odraslih**

**10 000 Zagreb, Radnička 37b**

**Tajnik Državnoga povjerenstva**

**Hani Haddad, prof., viši stručni savjetnik**

**telefon: 01/ 6274 656 e-mail: hani.haddad@asoo.hr**

**Vremenik natjecanja:**

* **školska natjecanja: 27. siječnja 2017. godine**
* **međužupanijska natjecanja: 17. veljače 2017. godine**
* **državno natjecanje: 3. travnja 2017. godine**

***DOMAĆIN NATJECANJA:***

**Srednja strukovna škola Vinkovci**

**Ul. Stanka Vraza 15, 32100 Vinkovci**

**telefon: 032/ 354-901, 032/ 354-618**

**PRAVILA NATJECANJA ZA UČENIKE/CE FRIZERE**

**Točka 1.**

Ovim pravilima utvrđuje se: svrha natjecanja, pravo sudjelovanja, područja natjecanja i discipline, kriteriji ocjenjivanja, bodovanja, rangiranja i nagrađivanja natjecatelja/ica, dužnosti organizatora i sudionika te žalbeni postupak.

**Točka 2.**

Svrha natjecanja je:

1. podizanje razine stručno-teorijskih znanja;

2. razvijanje vještina potrebnih za vrsno obavljanje poslova budućeg

zanimanja;

3. poticanje natjecateljskoga duha, stvaralaštva i darovitosti;

4. razvoj pozitivnih stajališta prema budućem zvanju i zanimanju.

**Točka 3.**

Pravo sudjelovanja na državnom natjecanju imaju učenici/ce koji su na međužupanijskim natjecanjima osvojili jedno od prva dva mjesta u kategoriji za koju su se natjecali.

**Točka 4.**

Učenici/ce se natječu u dva područja:

1. pisana provjera stručno- teorijskih znanja iz tehnologije frizerstva, poznavanja materijala, dermatologije i matematike u struci;

2. praktična provjera stečenih znanja i vještina u oblikovanju frizura.

**Točka 5.**

Kod pisane provjere stručno- teorijskih znanja natjecanje se provodi u obliku rješavanja zadataka objektivnoga tipa, a traje 60 minuta.

Temelji se na poznavanju stručnih predmeta iz točke 4. Uz svako pitanje mora biti upisan mogući maksimalni broj bodova te osigurano mjesto za upis ostvarenih bodova, npr.

|  |  |
| --- | --- |
| 5 |  |

**Točka 6.**

Natjecatelji/ce sjede pojedinačno u klupama, mogu se služiti samo kemijskom olovkom ili nalivperom, ali ne crvenom bojom. Tijekom ispita nije dopušten izlazak i ponovni ulazak u prostoriju.

Pisana provjera znanja vodi se pod zaporkom kao i privremeni poredak natjecatelja/ica.

**Točka 7.**

Državno povjerenstvo za natjecanje imenuje Prosudbeno povjerenstvo za pisanu provjeru znanja. Članovi Prosudbenoga povjerenstva su predavači/ce stručnih teorijskih predmeta. Na pisanoj provjeri znanja dežuraju tri člana/ice Prosudbenog povjerenstva u svakoj prostoriji.

**Točka 8.**

Ako se natjecatelji/ce ne pridržavaju pravila natjecanja (služe se nedopuštenim pomagalima, prepisuju, ometaju rad drugih natjecatelja i dr.) izriču im se stegovne mjere oduzimanjem bodova za određeni vid natjecanja. Stegovne mjere izriče Prosudbeno povjerenstvo za natjecanje.

**Točka 9.**

Članovi/ice Prosudbenog povjerenstva zaduženi za ispravak pisanih ispita znanja, crvenom kemijskom olovkom označavaju točan odgovor i boduju ga. Članovi/ice Povjerenstva zbrajaju dobivene bodove, upisuju zbroj bodova na za to predviđeno mjesto i potpisuju ispravljeni i bodovani ispit znanja.

**Točka 10.**

Listu privremenog poretka natjecatelja/ica članovi/ice Prosudbenog povjerenstva sačinjavaju pod zaporkom.

Ako dva ili više natjecatelja/ice imaju jednak broj bodova, svima se određuje isto mjesto na listi.

**Točka 11.**

Žalbu (prigovor) na pisani dio natjecanja natjecatelj/ica može u pisanom obliku uložiti Državnom povjerenstvu zbog materijalne povrjede ovih pravila ili pogreške pri bodovanju, unosu podataka i rangiranju najkasnije 30 minuta nakon službene objave rezultata.

**Točka 12.**

Žalbu natjecatelja/ice iz točke. 11. rješava Državno povjerenstvo u roku 30 minuta od prijama žalbe.

Nakon isteka vremena za rješavanje žalbi objavljuje se ljestvica konačnog poretka natjecatelja/ica na pisanoj provjeri znanja, i to pod zaporkom.

**Točka 13.**

Pisane zadatke za međužupanijsko i državno natjecanje sastavlja Državno povjerenstvo.

**Točka 14.**

Praktična provjera stečenih znanja i vještina u umijeću oblikovanja frizura obavlja se javno u za to predviđenu prostoru.

Umijeće oblikovanja frizura odvija se prema međunarodnim strukovnim standardima na modelima lutke.

**Točka 15.**

Učenici/ce trećeg razreda natječu se u umijeću oblikovanja dnevne i vjenčane ženske frizure,

odnosno muške kreativne frizure i moderno šišane frizure- ulična moda.

**Točka 16.**

Prije natjecanja moraju biti pripremljena radna mjesta s ogledalima i postavljenim brojevima na njima. Povjerenstvo poziva učenike natjecatelje i uručuje im omotnicu s njihovim brojem radnoga mjesta, nakon čega povjerenstvo provjerava jesu li natjecatelji zauzeli svoja radna mjesta i potpisuju se na njihovoj lutki.

***Kategorija ženskih frizura:***

***a) Dnevna frizura na ženskom modelu lutke***

Lutka mora biti ošišana za liniju frizure koja je modno aktualna na natjecanjima.

Prije početka natjecanja u roku od dvije minute natjecatelji namaču kosu i češljaju je ravno natrag, zatim napuštaju podij za natjecanje, a glavni sudac provjerava učinjeno. Lutka mora biti obojena u **3 (tri) boje**  (tamno smeđa - korijen , crvena ili narančasta - sredina i svijetlo-blond - vrhovi kose). Zabranjena je uporaba boja u spreju i neonskih boja.

Odjeća i šminka lutke mora biti nosiva – dnevna.

Pribor i materijal su prema osobnom odabiru.

Vrijeme rada je **35 minuta**.

Natjecatelju/ici koji se ne pridržava navedenih uputa dodjeljuju se negativni bodovi prema listi negativnih bodova.

Ocjenjuje se tehnički doseg rada i kreativnost: minimalni broj bodova je 20, a maksimalni 30 bodova.

***b) Vjenčana frizura na ženskom modelu lutke***

*Ovo natjecanje je drugi rad, izrada vjenčane frizure- slobodan stil- moderna vjenčana frizura na lutki koja ima dugu kosu, najkraća dužina na glavi je 15 cm*

*Boja kose- obavezno dvije boje, moderne, intenzivne, natjecateljske ( prema osobnom odabiru usklađen s ukrasima, šminki i odjeći)*

*Ukrasi dozvoljeni najviše 3 mala komada( ne smiju biti napravljena od kose i sličnih materijala i ne smije biti veo)*

*Dozvoljene su ukosnice i gumice*

*Dozvoljena je upotreba svih alata ovisno o osobnom izboru*

*Umetci od kose su zabranjeni, kao i svi podupirači. Pletenice nisu dozvoljene*

*Neon boje u spreju su zabranjene*

*Koristi se Bergmann lutka šifra 091034 / 0911031*

*Lutka prije natjecanja mora imati čistu, suhu, spuštenu i ravnu kosu.*

*Kosa se mora izraditi i dignuti u modernu punđu( samo 30% kose može biti spušteno)*

*Vrijeme rada je* ***35 minuta***

*Svi alati, ukrasi, ukosnice moraju biti prezentirani na stolu prije početka natjecanja, odnosno prolaska predžirija.*.

***Kategorija muških frizura:***

***ZA IZRADU MUŠKIH FRIZURA POTREBNA SU DVA MODELA LUTAKA***

***1. RAD***

***Kreativna frizura četvrtastog izgleda na muškom modelu lutke***

*Natjecatelji će kreirati frizuru + boju u dva do tri tona.*

*Prije početka natjecanja u roku od dvije minute natjecatelji namaču kosu i češljaju je ravno unazad uz glavu, zatim napuštaju podij za natjecanje, a predžiri provjerava učinjeno.*

*Dužina kose mora biti na tjemenu najmanje 7 cm, oko ušiju i na vratu dužina mora biti najmanje 2 cm.*

*Šišanje nije dopušteno u ovome radu.*

*Skladan prijelaz od 2 ili više tonova je obvezan. 50% druge boje mora biti vidljivo.*

*Zabranjena je uporaba boja u spreju i neonskih boja.*

*Frizura mora izgledati kao na slici, četvrtasto . Na tjemenu može ići u krug ili ravno nazad. Kosa mora biti obojana sa 2-3 tona boje.*

*Pribor i materijal (gel, vosak, lak,…) su prema osobnom izboru.*

*Odjeća lutke mora biti moderna. Vojne odore i povijesna odjeća su zabranjeni.*

*Vrijeme rada je* ***35 minuta.***

*Ocjenjuje se tehnički doseg rada i kreativnost te sklad boja.: minimalni broj bodova je 21, a maksimalni 30 bodova.*

*Natjecatelji koji se ne pridržavaju navedenih uputa bit će kažnjeni prema listi negativnih bodova.*

***2. RAD***

***Moderno šišanje frizure - ulična moda, na muškom modelu lutke***

*Prije početka natjecanja u roku od dvije minute natjecatelji namaču kosu i češljaju je ravno unazad uz glavu, zatim napuštaju podij za natjecanje, a predžiri provjerava učinjeno.*

*Dužina kose prije početka natjecanja mora biti najmanje 7 cm na tjemenu a oko ušiju i na vratu dužina mora biti najmanje 2 cm.*

*Natjecatelj odrađuje slobodno šišanje i kreira frizuru u skladu s trendovima prilagođenim mlađim klijentima i uličnoj modi. (kao na slici)*

*Predžiri mora provjeriti, izmjeriti dužinu kose prije i poslije šišanja, naglasak je na bitnoj izmjeni dužine kose.*

*Ekstenzije i ukrasi su zabranjeni, šminka ne smije biti pretjerana*

*Boja po izboru, izuzev neonskih i boja u spreju*

*Dozvoljena upotreba svih alata i aparata te pribora.*

*Proizvodi za učvrščivanje se odabiru prema osobnoj odluci.*

*Odjeća mora biti u skladu s frizurom (moderna). Vojne odore i povijesna odjeća su zabranjeni.*

*Vrijeme rada je* ***35 minuta****.*


*Ocjenjuje se tehnički doseg rada i kreativnost.*



*Minimalni broj bodova je 21, a maksimalni 30 bodova.*

*Natjecatelji koji se ne pridržavaju navedenih uputa bit će kažnjeni prema listi negativnih bodova.*



******

******

****

**Točka 17.**

Način vrjednovanja i ocjenjivanja natjecatelja:

teorijski dio ………. 90 bodova maksimalno.

praktični dio rada….. a) 90 bodova maksimalno (30 + 30 + 30)

b) 90 bodova maksimalno (30 + 30 + 30)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Ukupno …………… 270 bodova maksimalno**

**Točka 18.**

Članovi ocjenjivačkoga suda na praktičnom dijelu natjecanja su majstori frizeri koji su položili ispit za nacionalne ili međunarodne suce. Stručni učitelji/ce bez licencije za ocjenjivanje mogu biti članovi/ice predžirija.

Ocjenjivački sudovi imaju po tri člana. Svaki sudac može dodijeliti najviše 30 bodova za izradbu svake frizure.

**Točka 19.**

Članovi ocjenjivačkoga suda ili njihove zamjene (predžiri) prije natjecanja dužni su provjeriti jesu li lutke i kandidati pripremljeni za natjecanje u skladu s propozicijama.

Natjecatelji/ce moraju biti odjeveni u zaštitnu odjeću. Članovi ocjenjivačkoga suda ili njihove zamjene mogu donositi kaznene bodove za nepridržavanje pravila natjecanja i uporabe nedopuštenih sredstava i pomagala, ali uvijek u dogovoru s predsjednikom/com ocjenjivačkoga suda. Ako model-lutka za natjecanje ni u jednom elementu ne odgovara pravilima - isključuje se iz daljnjega natjecanja.

Predsjednici/ce ocjenjivačkih sudova su ujedno i članovi Državnoga povjerenstva.

**Točka 20.**

Članovi/ice ocjenjivačkoga suda donose objektivnu ocjenu na temelju prethodno utvrđenih kriterija i neovisni su u ocjenjivanju.

Svaki član/ica ocjenjivačkoga suda ispunjava svoju bodovnu listu koju potpisuje i u kojoj nisu dopuštene nikakve naknadne korekcije bodova.

Ako stručni učitelj/ica, član/ica ocjenjivačkoga suda, ima učenika/cu među natjecateljima/cama, on/a ne sudjeluje u ocjenjivanju, već se kao njegova ocjena uzima prosjek bodova ostalih članova/ica ocjenjivačkoga suda za tog učenika/cu.

**Točka 21.**

Privremena ljestvica poretka praktičnog dijela natjecanja ističe se na vidnome mjestu pod zaporkom, odnosno broju radnoga mjesta.

Natjecatelji/ce mogu uložiti žalbu u pisanom obliku Državnome povjerenstvu u roku od 30 minuta nakon privremene objave rezultata, i to samo na materijalnu povrjedu pravila natjecanja, a nikako na ocjenu koju su mu dodijelili članovi/ice ocjenjivačkoga suda.

**Točka 22.**

Državno je povjerenstvo dužno očitovati se na žalbu u roku 30 minuta od njezina primitka i zatim objaviti konačnu ljestvicu poretka u praktičnom dijelu natjecanja.

**Točka 23.**

Konačna ukupna ljestvica poretka dobije se zbrajanjem bodova teorijskoga i praktičnog dijela natjecanja.

Ljestvica sadrži: naziv natjecanja, mjesto i nadnevak natjecanja, redni broj, natjecateljevo/ičino ime i prezime, naziv škole i mjesta iz kojeg dolazi natjecatelj/ica, broj bodova po vidovima natjecanja, ukupan broj bodova te ime i prezime mentora/ice.

Ljestvicu poretka potpisuju svi članovi/ice Državnoga povjerenstva.

**Točka 24.**

Ako dva ili više natjecatelja imaju jednak broj bodova, bolje je rangiran onaj/a koji/a je ostvario/la više bodova iz praktičnoga dijela natjecanja.

Ako se nakon toga ponovno ne može ustanoviti redoslijed, prednost se daje natjecatelju/ici koji/a je osvojio/la više bodova iz dnevne frizure.

**Točka 25.**

Školska natjecanja organiziraju škole. Međužupanijska natjecanja organiziraju pravilnim redoslijedom ili po dogovoru škole određenih županija koje ulaze u međužupanijsko natjecanje.

Za organizaciju državnog natjecanja, Škola domaćin imenuje Organizacijski odbor čiji je član tajnik Državnog povjerenstva.

Organizacijski je odbor dužan pripremiti potreban prostor za natjecanje, opremu i pomagala. Model lutke i radni pribor natjecatelji donose sami.

**Točka 26.**

Organizacijski je odbor dužan izraditi i na vrijeme dostaviti svim natjecateljima/cama, odnosno njihovim školama precizne upute za prijavu i program natjecanja.

Organizacijski je odbor dužan pripremiti materijalne uvjete te pripremiti potrebne obrasce za članove prosudbenoga povjerenstva i ocjenjivačkog suda, osigurati brzu obradbu podataka i izvijestiti sredstva javnoga priopćavanja o natjecanju.

**Točka 27.**

Škole svoje učenike/ce prijavljuju za školsko natjecanje putem informacijskog sustava Agencije za strukovno obrazovanje i obrazovanje odraslih (VETIS).

**Točka 28.**

Autentično tumačenje ovih pravila daje Državno povjerenstvo za natjecanje učenika/ca frizerske struke.

**Točka 29.**

Ova pravila stupaju na snagu danom objave.

\*\*\*

|  |  |  |  |  |  |
| --- | --- | --- | --- | --- | --- |
| **RASPORED MEĐUŽUPANIJSKIH NATJECANJA I BROJ NATJECATELJA**  **NA DRŽAVNOM NATJECANJU** | | | | | |
| **Regija** | MEĐUŽUPANIJSKO NATJECANJE ZA SKUPINE ŽUPANIJA | BROJ SUDIONIKA NA DRŽAVNOM NATJECANJU | | | |
| Ženska frizura | Muška frizura | Broj voditelja | Ukupno  sudionika |
| Broj učenika/ca | Broj učenika/ca |
| I. | Zagrebačka | 1 | 1 | 2 | 4 |
| II. | Grad Zagreb | 1 | 1 | 1 | 3 |
| III. | 1. Krapinsko–zagorska | 2 | 2 | 4 | 8 |
| 2. Sisačko–moslavačka |
| 3. Varaždinska |
| 4. Međimurska |
| 5.Koprivničko–križevačka |
| 6.Virovitičko–podravska |
| 7.Bjelovarsko-bilogorska |
| UKUPNO |
| IV. | 1. Istarska | 2 | 2 | 4 | 8 |
|  | 2. Primorsko–goranska |
|  | 3. Karlovačka |
|  | UKUPNO |
| V. | 1. Brodsko–posavska | 2 | 2 | 4 | 8 |
|  | 2. Osječko–baranjska |
|  | 3.Vukovarsko–srijemska |
|  | UKUPNO |
| VI. | 1.Dubrovačko–neretvanska | 2 | 2 | 4 | 8 |
|  | 2. Splitsko–dalmatinska |
|  | 3. Šibensko–kninska |
|  | 4. Zadarska |
|  | UKUPNO |
| **\*\*\*** | **SVEUKUPNO** | **10** | **10** | **19** | **39** |

**NA DRŽAVNO NATJECANJE DOLAZE PO *DVA* UČENIKA/CE PO KATEGORIJI SA SVAKOG *REGIONALNOGA*  NATJECANJA OSIM IZ ZAGREBAČKE ŽUPANIJE I GRADA ZAGREBA ODAKLE DOLAZI PO JEDAN UČENIK/CA PO KATEGORIJI**